Blaze Bayley
Blaze Bayley, (rođen kao Bayley Alexander Cook, Birmingham, Engleska 29. svibnja 1963.) pjevač je heavy metal banda Blaze Bayley i bivši pjevač sastava Iron Maiden.

Biografija 
Bayley je započeo svoju karijeru u rock sastavu Wolfsbane. Kad je Bruce Dickinson napustio Iron Maiden 1993. godine, Bayley je izabran kao zamjena 1994. Snimio je dva albuma s Maidenima:  The X Factor, objavljen 1995. i Virtual XI iz 1998.

U veljači 1999. Bayley napušta Iron Maiden i osniva svoj sastav pod imenom BLAZE u kojemu nastupaju i gitaristi Steve Wray i John Slater, basist Rob Naylor i bubnjar Jeff Singer. Sastav objavljuje prvi album Silicon Messiah 2000.  U istom sastavu snimaju i drugi studijski album Tenth Dimension 2002. te live album As Live as It Gets 2003. Prije snimanja trećeg albuma Blood & Belief 2003. sastav napuštaju basist Rob Naylor i bubnjar Jeff Singer. Kroz sljedećih nekoliko godina dolazi do više izmjena u sastavu te konačno početkom 2007. Bayley raspušta sastav BLAZE i osniva novi sastav pod svojim imenom.

Blazeu se u sastavu pridružuju gitarist Nicolas Bermudez, basist Dave Bermudez, gitarist Rich Newport te bubnjar Rico Banderra. U ovom sastavu snimaju koncertni DVD Alive in Poland koji izlazi kasnije te godine. Ubrzo nakon snimanja DVD-a, sastav napuštaju Rich Newport i Rico Banderra i zamjenjuju ih Jay Walsh na gitari i Lawrence Paterson na bubnjevima. U ovom sastavu snimaju albume The Man Who Would Not Die 2008. i Promise and Terror 2010. te još jedan koncertni DVD The Night That Will Not Die 2009.

U svibnju 2010. sastav napušta bubnjar Lawrence Paterson te kao zamjena dolazi Claudio Tirincanti. U ovom razdoblju ponovno se okuplja i Blazeov prvi sastav Wolfsbane s kojim nastupa i snima novi album. Nakon višemjesečne turneje sa svojim sastavom, Bayley ga raspušta krajem ožujka 2011. zbog zdravstvenih i financijskih razloga. Istovremeno najavljuje da će u budućnosti djelovati kao samostalni izvođač. Krajem 2011. najavljuje svoj novi album The King of Metal koji izlazi u ožujku 2012. Na albumu još sviraju i Claudio Tirincanti, basist Lehmann te gitaristi Andrea Neri i Thomas Zwijsen. U istom sastavu idu i na turneju na kojoj održavaju preko 60 koncerata.

Kako bi financirao svoj sastav, Blaze radi i kao prodavač dodatne opreme za automobile. 

Dana 14. veljače 2007. Bayley je oženio dugogodišnju djevojku Debbie.

Vanjske veze 
 

Engleski pjevači
Iron Maiden